CELEX: 32017R0331
Language: el
Date: 2017-02-27 00:00:00
Title: Κανονισμός (EE) 2017/331 του Συμβουλίου, της 27ης Φεβρουαρίου 2017, για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία

28.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 50/9
            
         ΚΑΝΟΝΙΣΜΌΣ (EE) 2017/331 ΤΟΥ ΣΥΜΒΟΥΛΊΟΥ
   της 27ης Φεβρουαρίου 2017
   για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα κατά της Λευκορωσίας (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 765/2006 του Συμβουλίου (2) προβλέπει την απαγόρευση εξαγωγής σε οποιοδήποτε πρόσωπο, οντότητα ή φορέα, εξοπλισμού που θα μπορούσε να χρησιμοποιηθεί για εσωτερική καταστολή στη Λευκορωσία, καθώς και την παροχή σχετικής τεχνικής βοήθειας, υπηρεσιών διαμεσολάβησης, χρηματοδότησης ή χρηματοδοτικής βοήθειας.
            
         
               (2)
            
            
               Ο κανονισμός (ΕΚ) αριθ. 765/2006 θέτει σε εφαρμογή τα μέτρα που προβλέπονται στην απόφαση 2012/642/ΚΕΠΠΑ.
            
         
               (3)
            
            
               Η απόφαση (ΚΕΠΠΑ) 2017/350 του Συμβουλίου (3) για την τροποποίηση της απόφασης 2012/642/ΚΕΠΠΑ εξαιρεί τον εξοπλισμό διάθλου από την απαγόρευση εξαγωγής.
            
         
               (4)
            
            
               Οι διατάξεις του παρόντος κανονισμού δεν θίγουν τις απαιτήσεις χορήγησης αδείας βάσει του κανονισμού (ΕΕ) αριθ. 258/2012 του Ευρωπαϊκού Κοινοβουλίου και του Συμβουλίου (4).
            
         
               (5)
            
            
               Ως εκ τούτου, ο κανονισμός (ΕΚ) αριθ. 765/2006 θα πρέπει να τροποποιηθεί αναλόγως.
            
         
               (6)
            
            
               Ο παρών κανονισμός θα πρέπει να τεθεί αμέσως σε ισχύ, ώστε να διασφαλιστεί η αποτελεσματικότητα των μέτρων που προβλέπονται σε αυτόν,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Ο κανονισμός (ΕΚ) αριθ. 765/2006 τροποποιείται ως εξής:
   
               1)
            
            
               Στο άρθρο 1α, προστίθεται η ακόλουθη παράγραφος:
               «4.   Η παράγραφος 1 δεν εφαρμόζεται στα όπλα και τα πυρομαχικά και σκόπευτρά τους που απαριθμούνται στο παράρτημα IV και τα οποία πληρούν επίσης τις προδιαγραφές εξοπλισμού διάθλου όπως ορίζονται στους κανόνες ανταγωνισμού και εκδηλώσεων της Διεθνούς Ένωσης Διάθλου (IBU) και προορίζονται αποκλειστικά για χρήση σε εκδηλώσεις και εκπαίδευση διάθλου.».
            
         
               2)
            
            
               Στο άρθρο 1β προστίθεται η ακόλουθη παράγραφος:
               «4.   Η παράγραφος 1 δεν εφαρμόζεται στα όπλα και τα πυρομαχικά και σκόπευτρά τους που απαριθμούνται στο παράρτημα IV και τα οποία πληρούν επίσης τις προδιαγραφές εξοπλισμού διάθλου όπως ορίζονται στους κανόνες ανταγωνισμού και εκδηλώσεων της IBU και προορίζονται αποκλειστικά για χρήση σε εκδηλώσεις και εκπαίδευση διάθλου.».
            
         2.   Το κείμενο του παραρτήματος του παρόντος κανονισμού προστίθεται στον κανονισμό (ΕΚ) αριθ. 765/2006 ως παράρτημα IV.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         K. MIZZI
      
   
   
      (1)  ΕΕ L 285 της 17.10.2012, σ. 1.
   
      (2)  Κανονισμός (ΕΚ) αριθ. 765/2006 του Συμβουλίου, της 18ης Μαΐου 2006, σχετικά με περιοριστικά μέτρα όσον αφορά τη Λευκορωσία (ΕΕ L 134 της 20.5.2006, σ. 1).
   
      (3)  Απόφαση (ΚΕΠΠΑ) 2017/350 του Συμβουλίου της 27ης Φεβρουαρίου 2017, για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα κατά της Λευκορωσίας (ΕΕ L 50 της 28.2.2017, σ. 81).
   
      (4)  Κανονισμός (ΕΕ) αριθ. 258/2012 του Ευρωπαϊκού Κοινοβουλίου και του Συμβουλίου, της 14ης Μαρτίου 2012, για την εφαρμογή του άρθρου 10 του πρωτοκόλλου των Ηνωμένων Εθνών σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, το οποίο επισυνάπτεται στη σύμβαση των Ηνωμένων Εθνών για την καταπολέμηση του διεθνούς οργανωμένου εγκλήματος («πρωτόκολλο των ΗΕ για τα πυροβόλα όπλα»), και για τη θέσπιση άδειας εξαγωγής, μέτρων εισαγωγής και διαμετακόμισης για πυροβόλα όπλα, μέρη και εξαρτήματά τους και πυρομαχικά (ΕΕ L 94 της 30.3.2012, σ. 1).
   
      ΠΑΡΑΡΤΗΜΑ
      
         
            «ΠΑΡΑΡΤΗΜΑ IV
            Όπλα, πυρομαχικά και σκόπευτρα που αναφέρονται στα άρθρα 1α και 1β και τα οποία πληρούν επίσης τις προδιαγραφές εξοπλισμού διάθλου όπως ορίζονται στους κανόνες ανταγωνισμού και εκδηλώσεων της Διεθνούς Ένωσης Διάθλου
            Τουφέκια διάθλου:
            
                        ex 9303 30
                     
                     
                        Άλλα τουφέκια και καραμπίνες κυνηγιού ή σκοποβολής αθλητισμού
                     
                  Πυρομαχικά για τουφέκια διάθλου:
            
                        ex 9306 21
                     
                     
                        Φυσίγγια για τουφέκια
                     
                  
                        ex 9306 29
                     
                     
                        Μέρη φυσιγγιών για τουφέκια
                     
                  
                        ex 9306 30 90
                     
                     
                        Φυσίγγια και μέρη τους, για όπλα εκτός από τουφέκια, στρατιωτικά όπλα, περίστροφα και όπλα της κλάσης 9302, πιστόλια-μυδράλια (υποπολυβόλα) της κλάσης 9301
                     
                  Σκόπευτρα για τουφέκια διάθλου:
            
                        ex 9305 20
                     
                     
                        Μέρη και εξαρτήματα για τουφέκια ή καραμπίνες της κλάσης 9303»